Document ID: /roh_data/filtered/fineweb-2-filterrobots_roh.jsonl.gz/59853

Da Mario Pacchioli -
Nadal ei bein quei temps digl onn che dagira da sentimentalitads, da dultschas reminiscenzas e da regurdientschas tec a tec sblihidas. E tuttina selasch jeu onn per onn empalar dallas illuminaziuns nervusas, dallas odurs dultsch-picantas, e dallas melodias chichergnusas viers la destinaziun ton bassegiada... viers Nadal. Sco grond nostalgicher, ei igl Advent secapescha quei mument digl onn nua ch’il maun dil temps sa carmalar mei cun ina sempl’odur da piziulta, da pégn ni da mandarinas e sdrapar mei trent’onns anavos en mi’affonza...
Il temps d’Advent entscheveva precis cura che jeu arvevel l’emprema porta dil calender d’Advent. Sco in tarpun tgietschen sederasava il pli bi temps digl onn davon mes peis. Pass per pass, porta per porta menava el mei plaunsiu mo segir viers il di nua che tut mes giavischs d’in entir onn mavan finalmein en vigur. Ni silmeins ina part da quels giavischs. E cun mintga porta che sesarveva sin miu calender semidava il mund entuorn mei. Jeu sai aunc oz buca dir cun perschuasiun schebein mes egls d’affon fuvan tschurventai ni sche la tarlischur ch’enzugliava pli e pli fetg nossa stiva fuva veramein reala. Cu jeu dumandavel mia mumma tgeinina che fuva la raschun da quella tarlischur, lu mirava ella sin mei cun in surrir malignche sfunsava mei aunc bia pli profund en quei misteri!
Grazia fitg a tut ils sponsurs da LATABLA:
-
-
Adüna bun - cafè grischun
-
La Giuventetgna Rumantscha
-
L’Institut dal Dicziunari Rumantsch Grischun
-
-
-
-
-
Las treis seras che precedevan la viseta da Sontgaclau fuvan onn per onn accumpigndas dil medem ritual. Cu jeu envidavel la cazzola da mia combra per ir a letg, fagevea miu cor in segl cattond ad agur in pign regal che fuva precautamein tschentaus sin miu plumatsch... ina piziulta, in slogn, ni in’autra biena. Pauc emporta tgei ch’ei fuva, jeu savevel che quei regal vegneva dil Sontgaclau dalla notg – aschia numnavan nus el - che fuva staus en mia combra in batterdegl avon mei. E puspei inaga fuva el vegnius da sesluittar ord combra ed ord casa senza ch’enzatgi vess fatg persenn.
La sisavla porta dil calender sesarveva, ed jeu savevel che quella porta annunziava igl emprem grond eveniment dil temps d’Advent: la viseta da Sontgaclau. Nus stevan gest si sur casa da scola, e naven da nossa finiastra-stiva vevan nus buna vesta giu encunter il zulèr che menava ell’aula. Leu serimnava la giuventegna dil vitg per secostumar e preparar la viseta da Sontgaclau. Schegie che nos geniturs scumandavan a nus da mirar ord finiastra quella sera, sezuppavan mia sora ed jeu davos igl umbrival ed observavan co ils commembers dall’uniun da giuventegna serimnavan von scola per serender ensemen ell’aula. In’ura pli tard vegneva Sontgaclau e sia fumeglia ord la medema stanza nua che la giuventegna fuva cuort avon ida anen. Nus sesmarvegliavan buca maufer cu buca mo in, mobein tschun Sontgaclaus sortevan in suenter l’auter dall’aula... Da gliez temps veva nies vitg aunc tons affons che nus duvravan tschun Sontgaclaus. Empau trubistgai miravan mia sora ed jeu in sin l’auter, senza commentari.
Lu deva ei tscheina. Mo igl appetit fuva la sera da Sontgaclau adina empau mitigiaus d’in curios sentiment el venter. Jeu schavel naturalmein corscher nuotzun e mustigiavel pruamein e senza far dano. Strusch fuva il taglier vits e la pusada lugada, entscheveva la nunstunclenteivla cuorsa denter igl esch-casa e la stiva. „Veis udiu el?“ dumandava il bab. Mo giuado regeva in silenzi miert e sulet il curdar dallas grossas scrottas da neiv fageva endament ch’il temps fuva buca staus eri. „Schelu vegni en stiva el cauld“ scheva la mumma. Mo buca raschieni da saver seser ruasseivlamein sin canapè, bia memia gronda fuva l’alteraziun. Lu, suenter che nus eran curri tschien e melli gadas sin esch-casa ed anen udevan nus finalmein el. Quei nunscumbigliabel „Hüah, hüüah...“ dalla fumeglia che mava tras pial ed ossa penetrava la notg sco in stilet. Senza pigliar plantschiu fuvan nus sin canapè denter bab e mumma. Sin esch-stiva cumpareva il Sogn cun siu manti da brocat mellen e sia imposanta gnefla, circumdaus dalla fumeglia nera sco la cotgla. Ei era in daquels tschun Sontgaclaus che mia sora ed jeu vevan aunc cuort avon pudiu tscharner giun casa da scola. Mo inaga ch’el steva sil pass da nies esch-stiva fuvan tuts ils dubis svani, ed jeu erel perschuadius ch’il Sogn che steva von mei fuva il verdeivel Sontgaclau, il soli e sulet insumma ! ...
Text e fotografia: M. Pacchioli, Paris
Suonda LATABLA!

►FA PART, commentescha sutvart!
+++ Il spiert da cuminanza è important ed uschia è mintgin bainvegni da sviluppar quist project cun nus; Igl è pussaivel da registrar events e nus publitgain Vossas novitads. Scha vus avais gust da contribuir in artitgel ans pudais trametter in e-mail sin This email address is being protected from spambots. You need JavaScript enabled to view it.
Forsa er insatge per Vus:
Da Silvana Derungs (DRG) – La lingua rumantscha è ritga. Quai savain nus...
Dad Alina Müller – Nus sezzain üna sonda davomezdi in duos vi d’üna...